Eyali captain era omukwasi wa goolo mu ttiimu y’eggwanga Uganda Cranes Dennis Masindi Onyango, ba musaayi muto aba Uganda Cubs abatasussa myaka 17, abawadde amagezi okwekiririzaamu ate n’okukulembeza empisa bwebabeera bakutuuka ku bigendererwa byabwe.
Dennis Masindi Onyango abasisinkanye mu nkambi gyebakubye ku Cranes Paradise Hotel e Kisaasi.
Akyaddeko mu nkambi eno okubazaamu amaanyi, nga betegekera empaka z’okusunsulamu ensi ezinakiika mu mpaka za AFCON U17 ezinaberawo omwaka ogujja 2023.
Onyango nga yali captain era omukwasi wa goolo ya Uganda Cranes, atonedde abakwasi ba goolo bonna aba Uganda Cubs gloves ezikozesebwa nga bakwata omupiira.
Empaka z’okusunsulamu zigenda kuzanyibwa okuva nga 30 September okutuuka nga 15 October 2022, mu kibuga Adis Ababa mu Ethiopia.
Uganda Cubs eri mu kibinja B ne Djibouti, Burundi, Rwanda ne Sudan.
Mu kibinja A mulimu abategesi aba Ethiopia, Tanzania, Eritrea, Somalia ne South Sudan.
Amawanga 2 aganatuuka ku luzannya olw’akamalirizo, zigenda kukiika butereevu mu mpaka eza AFCON U17 ezinabeera mu Algeria omwaka ogujja 2023.
Ate amawanga 4 aganatuuka ku luzannya lwa semifinal mu Algeria, gagenda kuyitawo butereevu okukiikirira Africa mu mpaka z’ensi yonna eza FIFA U17 World Cup,eziribeera e Peru era omwaka ogujja 2023.
Uganda Cubs etendekebwa Hamuza Lutalo n’omumyukawe Brian Ssenyondo,era nga ttiimu esitula leero okugenda mu Ethiopia.
Uganda omulundi gweyasooka okwetaba mu mpaka za AFCON U17 zaali za 2019 e Tanzania, teyasomoka mutendera gwa bibinja.
Mu 2021 yali ekiise mu mpaka za AFCON U17 ezaali zirina okubeera e Morocco kyokka ne zisazibwamu olwa covid 19.
Bisakiddwa: Issah Kimbugwe
lug_Latn bem_Latn lug_Latn lug_Latn lug_Latn lug_Latn run_Latn lug_Latn lug_Latn lug_Latn lug_Latn lug_Latn taq_Latn